钦定古今图书集成/理学汇编/文学典/第122卷 > 《上襄阳于相公书》前人
## 钦定古今图书集成/理学汇编/文学典/第122卷 > 《上襄阳于相公书》前人

伏蒙示《文武顺圣乐辞》《天保乐诗》《读蔡琰胡笳辞诗》
《移族从并与京兆书》“自幕府至邓之北境，凡五百馀
里，自庚子至甲辰，凡五日。手披目视，口咏其言，心惟
其义，且恐且惧，忽若有亡，不知鞍马之勤，道途之远
也。夫涧谷之水，深不过咫尺；丘垤之山，高不能逾寻
丈，人则狎而翫之。及至临泰山之悬崖，窥巨海之惊”
澜，莫不战掉悼栗，眩惑而自失。所观变于前，所守易
于内，亦其理宜也。阁下负超卓之奇材，蓄雄刚之俊
德，浑然天成，无有畔岸。而又贵穷乎公相，威动乎区
极，天子之毗，诸侯之师。故其文章言语，与事相侔，惮
赫若雷霆，浩汗若河汉，正声谐《韶》《濩》，劲气沮金石，丰
而不馀一言，约而不失一辞，其事信，其理切。孔子之
言曰：“有德者必有言。”信乎其有德且有言也！扬子云
曰：“《商书》灏灏尔，《周书》噩噩尔。”信乎其能灏灏而且噩
噩也！昔者齐君行而失道，管子请释老马而随之，樊
迟请学稼，孔子使问之老农：夫马之智不贤于夷吾，
农之能不圣于尼父，然且云尔者，圣贤之能多，农马
之知专故也。今愈虽“愚且贱，其从事于文，实专且久，
则其赞王公之能，而称大君子之美，不为僭越也。伏
惟详察。”愈恐惧再拜。